Papersnake/gushiwen huggingface dataset:
宿山中绝句 其三
吴颖芳（清代）

沙平半湖日，回桥草舍低。小篱人聚影，酾酒祝春鸡。
夏日
陆游（宋代）

过眼春光久已空，晒丝捣麦又匆匆。
新泥满路梅黄雨，古木号山月晕风。
角黍茭新间樽俎，灵符墨湿照房栊。
岁华不为衰翁驻，且付余生一笑中。
满江红•乙巳述哀十二首 其一 元日
董以宁（清代）

去岁今朝，念母病、扪心私痛。犹记得、支床慰劳，慈恩深重。

此际魂归何处去，黄泉碧落儿难送。便床前、再欲听呻吟，除非梦。

椒花在，为谁颂。荔粉在，为谁奉。只扶携弱弟，麻衣悲恸。

从此屠苏怜最后，亲魂若在应犹共。为悯孙、还尽半杯休，牵牛捧。
句
刘清之（宋代）

愁非为宋玉，亦不因莫愁。
赏月
喻良能（宋代）

云尽天容静，冰轮故故圆。广寒宫阙里，今夕是何年。
猿
徐寅（唐代）

宿有乔林饮有溪，
生来踪迹远尘泥。
不知心更愁何事，
每向深山夜夜啼。
临终偈
释咸静（宋代）

弄罢影戏，七十一载。更问如何，回来别赛。
闻杜鹃有感
王遂（宋代）

人物同为气所乘，良心露处即良能。
天津有此惊康节，西蜀无之感少陵。
罗隐南王章甫小集斋中说旧事偶成三首
袁宏道（明代）

汉江秋净石粼粼，黄鹤楼高不见尘。
今日楼台归劫火，眼中犹聚上楼人。
满路花 岁日赠冯六等
王丹桂（金朝）

节令频移政，寒暑递相迁。光阴驹过隙、古今传。晓来万户，欢笑驹新年。谁肯回光照，绀发童颜，渐成衰鬓皤然。愿人人、早悟根原。搜觅妙中玄。洞天风月下、舞胎仙。刀圭潋滟，一颗大丹圆。捧入青霄路，步步无生，任从海变桑田。
连日至瞿唐谒白帝祠登越公三峡堂徘徊览古共成十二绝 其二 滟滪
王十朋（宋代）

水涨瞿唐势更危，舟人贪进只嫌迟。天将此石垂深戒，看取形如象马时。
家书
方世泰（清代）

月子弯弯照铁衣，辕门吹角早霜飞。可怜隔岁家书到，只问存亡不问归。
游云居三首 其一
李彭（宋代）

山林投老更疏慵，尚有跻攀兴不穷。绝壑久忘蛇起陆，寒窗聊食雁来红。

人方嵇阮似无愧，诗比阴何或未工。永夜不眠茶作祟，一灯明暗鸟呼风。
钱东之教授惠泽州吕道人砚为赋长句
陈与义（宋代）

君不见铜雀台边多事土，走上觚棱荫歌舞。
余香分尽垢不除，却寄书林汙缣楮。
岂如此瓦凝青膏，冷面不识奸雄曹。
吕公已去泫余泣，通谱未许弘农陶。
暮年得君真耐久，摩挲玉质云生手。
未知南越石虚中，亦有文章似君否。
西家扑满本弟昆，趣尚清濁何年分。
一朝堕地真瓦砾，莫望韩公无瘞文。
选冠子·庾岭烟光
佚名（宋代）

庾岭烟光，江南风景，冷落岁寒庭院。疏林万木冻折，孤根独犯，晓霜回暖。萼点胭脂，粉凝芳叶，依稀几枝初绽。上层楼、月夜凭阑，风送暗香清远。嗟往昔、汉妃临鸾，新妆才饰，艳绝人间金钿。东君信息，造化工夫，却笑众葩开晚。若是芳菲迅速，终与和羹，凤池仙馆。愿楼头、羌笛休吹，免使为花肠断。
金钱花
罗隐（唐代）

占得佳名绕树芳，依依相伴向秋光。
若教此物堪收贮，应被豪门尽劚将。
江口望瀑泉
韩上桂（明代）

逶迤一水挂碧岑，突兀远见山光深。青天半泣螭龙雨，赤日翻愁猿狖吟。

石上孤云生细细，涧边幽草静阴阴。经行绿鬓年频异，莫遣寒声到客心。
风入松 秋夜听若琼姊弹琴，用纫兰韵
杨芸（清代）

桐枝弦淡篆烟青。人静漏声沉。茜窗月影寒生晕，讶商风、吹满疏林。

似此星辰好夜，恰宜冰雪清襟。

雁南飞去有遗音。万叠楚云深。沙明水碧潇湘路，一群群、齐落江浔。

曲里泠泠幽韵，天涯渺渺离心。
西郊晚步
杨学李（宋代）

江城五月风雨余，岭南地僻少驰驱。
政余长日无与俱，寻幽步驰城西隅。
地平山远迷绿芜，垂阳深处闻鹧鸪。
萦纡小径逅浮图，松风夹道如笙竽。
清池冷浸秋水菰，如有露气侵庭梧。
桃笙院静横竹奴，栩栩清梦游冰壶。
觉来残照不可呼，更待好月同归涂。
句 其七
冯坦（宋代）

多应河畔骨，便是屋中人。
赠华州郑大夫
王建（唐代）

此官出入凤池头，通化门前第一州。少华山云当驿起，

小敷溪一入城流。空闲地内人初满，词讼牌前草渐稠。

报状拆开知足雨，赦书宣过喜无囚。自来不说双旌贵，

恐替长教百姓愁。公退晚凉无一事，步行携客上南楼。
西湖七月半
张岱（明代）

西湖七月半，一无可看，止可看看七月半之人。看七月半之人，以五类看之。其一，楼船箫鼓，峨冠盛筵，灯火优傒，声光相乱，名为看月而实不见月者，看之。其一，亦船亦楼，名娃闺秀，携及童娈，笑啼杂之，环坐露台，左右盼望，身在月下而实不看月者，看之。其一，亦船亦声歌，名妓闲僧，浅斟低唱，弱管轻丝，竹肉相发，亦在月下，亦看月而欲人看其看月者，看之。其一，不舟不车，不衫不帻，酒醉饭饱，呼群三五，跻入人丛，昭庆、断桥，嚣呼嘈杂，装假醉，唱无腔曲，月亦看，看月者亦看，不看月者亦看，而实无一看者，看之。其一，小船轻幌，净几暖炉，茶铛旋煮，素瓷静递，好友佳人，邀月同坐，或匿影树下，或逃嚣里湖，看月而人不见其看月之态，亦不作意看月者，看之。

杭人游湖，巳出酉归，避月如仇。是夕好名，逐队争出，多犒门军酒钱。轿夫擎燎，列俟岸上。一入舟，速舟子急放断桥，赶入胜会。以故二鼓以前，人声鼓吹，如沸如撼，如魇如呓，如聋如哑。大船小船一齐凑岸，一无所见，止见篙击篙，舟触舟，肩摩肩，面看面而已。少刻兴尽，官府席散，皂隶喝道去。轿夫叫，船上人怖以关门，灯笼火把如列星，一一簇拥而去。岸上人亦逐队赶门，渐稀渐薄，顷刻散尽矣。

吾辈始舣舟近岸，断桥石磴始凉，席其上，呼客纵饮。此时月如镜新磨，山复整妆，湖复靧面，向之浅斟低唱者出，匿影树下者亦出。吾辈往通声气，拉与同坐。韵友来，名妓至，杯箸安，竹肉发。月色苍凉，东方将白，客方散去。吾辈纵舟，酣睡于十里荷花之中，香气拍人，清梦甚惬。
乐饮
王洋（宋代）

何意亲杯杓，初期乐性真。
若教狂胜德，多被酒忘身。
谈笑交情密，氤氲酒力醇。
劝酬如错杂，莫过两三巡。
初夏四首 其四
释德洪（宋代）

流莺声老绿杨中，栏槛萧疏堕晚红。二十四番花信重，园林又觉转熏风。
哭金路分应
文天祥（宋代）

明朝吾渡海，汝魄在它乡。
六七年华短，三千客路长。
招魂情黯黯，归骨事茫茫。
有子应年长，平生不汝忘。
南岳魏监庙曩自请奉祠恬於声利十余年来益闭
牟巘五（宋代）

静探五一共谁论，悔不当初迳扣门。
自笑吾玄今尚白，刻舟空守旧进痕。
满江红 哭萧琼山二阕 其一
陈步墀（清代）

回首西园，是昔日、我曾游处。还记得、连床竟夕，有诗联句。

绿蚁一杯天欲雪，红葳四壁花如雨。问东风、何事太猖狂，催春去。

茹科也，孙山赋。棘闱也，伤迟暮。共药王禅院，懒残煨芋。

十载难知良相业，再来易变徐君墓。惹行人、谶说洗心泉，泉台路。
杜鹃三首 其一
周紫芝（宋代）

甘王祠下杜鹃啼，句句声声是说归。安得一家三十口，似君两翼解高飞。
张七及辛大见寻南亭醉作（一作张七及辛大见访）
孟浩然（唐代）

山公能饮酒，居士好弹筝。世外交初得，林中契已并。

纳凉风飒至，逃暑日将倾。便就南亭里，馀尊惜解酲。
渊关晚泊
杨庆琛（清代）

驿楼人语水窗应，榕叶溟濛暮霭凝。门外风威狂似虎，酒边镫影小于蝇。

南来系缆刚消浪，春半行舟正泮冰。领取溪山即图画，疏逢烟水写吴兴。
春思集古四首 其一
邵宝（明代）

感物多情思，借问此何时。朝霞开宿雾，高杨拂地垂。

日华川上动，流莺复在兹。上山采琼蕊，君在天一涯。
戏题延平阁上 其一
陈渊（宋代）

黄昏欲去更凭栏，珍重银蟾照胆寒。可是歌眉能系别，人间无此好溪山。
生茨诗
繁钦（魏晋）

有茨生兰圃。
布叶翳芙蕖。
寄根膏壤隈。
春泽以养躯。
太阳曝真色。
翔风发其旉。
甘液润其中。
华实与气俱。
族类日夜滋。
被我中堂隅。
禅人并化主写真求赞
释正觉（宋代）

默成其性，慧润其定。
虚应六窗，观通三径。
善巧开权，触机堕阱。
怪杀者僧，药多成病。
再和元礼春怀十首
黄庭坚（宋代）

滞梦停愁乱性灵，安眠灭念闭幽扃。
体中忽觉有佳处，读易一肩如酒醒。
寿张京尹
彭龟年（宋代）

紫岩天下志，勇决如百川。
一身扶三纲，百丑妒独妍。
南轩经世学，仰嗣千圣传。
匆匆造膝陈，众鸟惊虚弦。
油幢入楚泽，不复梦细旃。
公乘一节朝，遇合君适然。
物纾久必张，后美开诸先。
区区人力衰，今乃还其天。
夷夏早知名，家国嗟独贤。
用大力有余，入细心愈研。
三年尹王都，警柝清夜眠。
忠言出荷橐，妙斡天机旋。
反视班伯辈，但觉口语譞。
要知源流异，孰似周公前。
江湖秋已多，宇宙清无边。
气凝万类实，人亦体其全。
况是嵩降胡，谁颂舂容篇。
愿以如紫岩，而复得君专。
愿公如南轩，而享箕翼年。
赤年洗甲兵，墨头出貂蝉。
却从祝融峰，高处寻偓佺。
题戚仲骡纲图
李洪（宋代）

北风吹雪飞千山，雪深山径难往还。
长林乔木敛秀色，层崖叠往雕苍颜。
山腹痴云结寒润，山巅去天不盈寸。
溪湍岩瀑争喧豗，兽蹄鸟迹皆逃遁。
中有驿使输皇纲，群骡任重人束装。
旌旗不展岚气湿，鞍辔稳驭銮声鉠。
危桥当道不可过，怒挥鞭箠躯慵惰。
栈阁萦纡铁勒寒，荆榛暗刺毡衣破。
骡行迢遰风萧颾，倦来谁复鸣鞭梢。
忽逢大渡凛毛骨，深沉时若潜虬蛟。
作急呼舟渡斯水，寻得舟人来数里。
一舟已去一舟行，掉入深潭浪花起。
舟移岸曲人争先，牵骡束货行挥鞭。
芦深峡束积雪滑，十步九止愁其颠。
骡行隤败人枵腹，民家借爨黄粱熟。
人餐骡饲幸平恬，其奈门前去程促。
山前山后开梅花，卧溪枯树寒槎牙。
关情一片青烟下，深闭柴门三四家。
行行渐出平川路，回首千山暝云雾。
自知驿舍更一程，指点山坳深处住。
解鞍摘货驿舍宽，地炉榾柮烟辛酸。
群骡入厩人饱睡，明朝一驿可输官。
绢落并刀悭数尺，衡从笔墨开胸臆。
尽将此景作此图，轻描浓抹无凝积。
古来摩诘传天真，此手那知复入神。
好将一本献天子，能信邦家本兆民。
巫山（一作宋之问诗）
王无竞（唐代）

神女向高唐，巫山下夕阳。裴回行作雨，婉娈逐荆王。

电影江前落，雷声峡外长。朝云无处所，台馆晓苍苍。
初发金陵夜泊龙湾寄茅山道士李方外
大欣（元代）

人生不必行万里，亦不愿读万卷书。愿为茅山十日客，山僧坐列群仙图。

大风扬旗出天阙，小峰万马争奔趋。俄顷波涛忽破碎，木末飞上金毕逋。

青书昼驰坛室静，玉鞭夜击闻传呼。去年独宿丹井下，天风拂地迎麻姑。

今年许入玉柱洞，谁遣旅食随樯乌。怀人吊古夜寂寞，寒江落月号猩鼯。

祖龙埋金王气歇，梁宫晋苑沈烟芜。想见云龙映朝日，山中宰相良非迂。
得扬州书
吕本中（宋代）

书来每恨日月晚，书去还忧道里长。但得老亲常健好，不辞新岁且穷忙。

文章已受尘埃涴，禅观多为疾病妨。趁得残春北归否，近箕临颍是吾乡。
送龙图燕待制出守梓潼
宋庠（宋代）

宝构沈沈夕雾迷，儒林俊老出分麾。
中天秘牒河龙负，上路鸣铙笮马驰。
香袭宠鞶惊放兽，野连丰芋蔽蹲鸱。
潼江肯学淮阳卧，仙液真腴壮寿祺。
五子篇 其一 济南李攀龙
王世贞（明代）

纤阿出溟渤，皓魄中天发。列宿岂不显，杳然精灵摄。

先秦收正始，六代时汩没。夫子扬嘉馨，千载驭飙軏。

思排入渊旷，象成自昭晰。至理中所赏，胡然见时悦。

夫子乃沉沦，纷纷亦奄忽。六合惨淡间，微生借嘘拂。

并啸倚崆峒，苍苍极秋色。上有三危露，芝菌芬樛结。

攀英啜其滋，虹霞动灵宅。却笑羡门者，长生等澌沫。
和陶怨诗示庞邓
苏轼（宋代）

当欢有余乐，在戚亦颓然。
渊明得此理，安处故有年。
嗟我与先生，所赋良奇偏。
人间少宜适，惟有归耘田。
我昔堕轩冕，毫厘真市廛。
困来卧重裀，忧愧自不眠。
如今破茅屋，一夕或三迁。
风雨睡不知，黄叶满枕前。
宁当出怨句，惨惨如孤烟。
但恨不早悟，犹推渊明贤。
未至芜湖四十里阻风
李纲（宋代）

一夜寒云凝不开，北风吹雨带潮来。涛翻天末银山涌，浪打沙头霹雳摧。

心在浙西音断绝，身留江左意徘徊。无聊独酌开怀抱，赖有窗间数点梅。
游锺山题八功德水庵壁
陈序（宋代）

寒骑瘦马度山腰，目断青溪第一桥。
尽是帝王陵墓处，野风荒草暝萧萧。
秋怀二首 其二
黄庭坚（宋代）

茅堂索索秋风发，行绕空庭紫苔滑。蛙号池上晚来雨，鹊转南枝夜深月。

翻手覆手不可期，一死一生交道绝。湖水无端浸白云，故人书断孤鸿没。
道中即事八首 其一
洪刍（宋代）

五日尘沙十日泥，杜鹃苦劝不如归。暂来还去云相似，我亦无心出岫飞。
古意
梅尧臣（宋代）

林中即鹿人，常为虎所即。
虎岂援鹿者，亦各求其食。
趋利不顾害，祸患安可息。
古来遯世土，轻彼用智力。
戏用禅观答曾无逸问山谷语
杨万里（宋代）

前说人间无漏仙，後说世上无眼禅。
衲子若全信佛语，生天定在灵运前。
东山
陆游（宋代）

今日之集何佳哉！入关剧饮始此回。
登山正可小天下，跨海何用寻蓬莱。
青天肯为陆子见，妍日似趣梅花开。
有酒如涪绿可爱，一醉直欲空千罍。
驰酥鹅黄出陇右，熊肪玉白黔南来。
眼花耳熟不知夜，但见银烛高花摧。
京华故人死太半，欢极往往潜生哀。
聊将豪纵压忧患，鼓吹动地声如雷。
天冠山二十八首 其二 洗药池
王士熙（元代）

长生底须学，神芝何处采？不见洗药人，清波湛然在。
送朱博士还考亭得业字
李东阳（明代）

紫阳足苗裔，乃在闽与歙。建宁见诸孙，历世方十叶。

名从东曹荐，谱自前朝牒。温然大雅姿，欲语还若怯。

士林羡翱翔，再拜敛冠袷。先公百世师，高步不可蹑。

后生亦何知，颂美不容喋。平生慕道心，望海愁寸涉。

典刑在云仍，既觏中所惬。翻然愧相从，内顾赪我颊。

崇儒实令典，主器非浪摄。荣名恐难居，世美不自挟。

勖哉有明训，无废六经业。
赠琼敷堂主人
张家玉（明代）

双龙剑怒吼春雷，五色笔落云霞开。共道青莲李居士，本为金霞旧如来。

谁园深处垂萝幌，一室能该九州广。坐拥牙签万卷书，不羡人间百城长。

有时醉卧绛纱帷，落花绕梦风前飞。大人先生自高寄，乡里小儿那得知。

与余相视而莫逆，把臂入林共昕夕。花下一杯常互持，枕中鸿宝互相析。

群鸡迥然分鹤立，丈夫岂合分风尘。飞腾变化会有日，愿子为龙我作云。
以旧赐战袍等赠韩少师二首 其二
李纲（宋代）

旧钦忠勇冠三军，每一相逢更绝伦。铁马金戈睢水上，碧油红旆海山滨。

气吞勍敌唐英卫，力破群凶汉禹恂。圣主中兴赖良将，好陪休运上麒麟。
寒夜歌
陆游（宋代）

陆子七十犹穷人，空山度此冰雪晨。
既不能挺长剑以抉九天之云，又不能持斗魁以回万物之春，食不足以活妻子，化不足以行乡邻。
忍饥读书忽白首，行歌拾穗将终身。
论事愤叱目若炬，望古踊跃心生尘。
三万里之黄河入东海，五千仞之太华磨苍旻。
坐令此地没胡虏，两京宫阙悲荆榛。
谁施赤手驱蛇龙？谁恢天纲致凤麟？君看煌煌艺祖业，志士岂得空酸辛！
前从军行，仿杜前出塞体九首 其九
陈肇兴（清代）

跃马延平津，剑气射牛斗。双龙去不还，战骨已成朽。

世乱功名轻，封侯到屠狗。荣耀归里闾，英雄耻为偶。
秋夜
张宇初（明代）

暮秋风露菊初黄，夜冷侵帏解薄裳。
雨气著帘林暝早，树声接市濑喧长。
囊书随分穷糟粕，尘事关心付秕糠。
安得委身蝉蜕等，白云黄鹄与翱翔。
于眉州挽诗
魏了翁（宋代）

士为谋身蛇有足，人於嚣论鼠无牙。
狱书一落于公手，不识从来豪大家。
谢虚中上人晚秋见寄
齐己（唐代）

楚外同文在，荆门得信时。几重相别意，一首晚秋诗。

日暮山沈雨，莲残水满池。登楼试南望，为子动归思。
后三日雪晴同邦彦游西湖再叠前韵
文林（明代）

雪后孤山共探梅，便乘清兴不须催。
林边细路和桥断，湖上疏花傍竹开。
云影分明披絮帽，蹄涔仿佛散银杯。
酒宽新量诗盈卷，不负凌寒此度来。
九江舟次别梁简臣同年
胡霙（明代）

朔风吹雁断菰芦，楚水吴山问去途。十载烟霜馀梦寐，经秋书剑半江湖。

人怜辞社真成燕，客笑还家只为鲈。行矣思君各南北，给邻买宅未云孤。
颂古一百则
释正觉（宋代）

两堂云水尽分拏，王老师能验正邪。
利刀斩断具亡像，千古令人爱作家。
此道未丧，知音可嘉。
凿山透海兮唯尊大禹，炼石补天兮独贤女祸。
赵州老，有生涯，
草鞋头戴较些些。异中来也还明鉴，
只个真金不混沙。
自浃江抵滃洲舟中得五绝句 其一
姚燮（清代）

沙觜塘唇靖不烟，一山锐尾一城圆。能摧恶浪山如舵，把得孤城似碇船。
七月三日到镇江欲过金山始登舟暴风雷雨忽大作泊抵寺岸则少霁矣回舟晚晴却遇便风
虞俦（宋代）

忽然天外片云飞，风雨连江浪溅衣。一笑江神真戏剧，晚晴依旧送将归。
过隋城
韩琦（宋代）

信马隋城下，行春访旧传。楼台在何处，瓦砾半耕田。

远籁悲笳咽，馀花坠靥圆。只留荒侈迹，千古监青编。
奉祠东太乙宫七首 七言步虚辞二首 其一
沈遘（宋代）

碧城绛阙半夜开，翠旗玉节相徘徊。景光散堕灯火蔽，步虚一声天上来。
自铜陵行四十里风复作泊江北岸地名散潭属淮南 其二
李纲（宋代）

镜中渐觉鬓丝多，半世劳生可奈何。极望不来青足鸟，满江更起白头波。

扬帆贾客风前笛，撒网渔人月下歌。自断此生甘寂寞，毗耶归作老维摩。
哭黄后峰大理次伍松月韵四首 其二
王缜（明代）

希声高举似鸣岐，棘寺平反未几时。忽尔庄鹏成羽化，伤哉贾鵩促神思。

衣冠寂寂魂归土，风雨萧萧旐引輀。恐是玉楼成得早，天公命召有程期。
碧落洞四首
杨万里（宋代）

际会诸滩吼怒雷，遭逢江势更萦回。
今宵不到英州定，何用山云送雨来。
青峰山壮图轩
程瑀（宋代）

溪流汹涌激溪垠，土木颓移岁月新。为问寺前圆也未，不应久负壮图人。
续憎苍蝇
方一夔（宋代）

炎官煽毒日色赪，四海鼎沸遭焚蒸。吴牛耕罢汗且喘，暂休树影眠沟塍。

不知苍蝇名品夥，乘时附势相欺陵。其间一种号赤目，巧窥猛攫如饥鹰。

钻眸噆鼻不可奈，以首溷水浇清澄。自期摆脱有此计，须臾扑缘如牵绳。

牧儿旁坐少肋力，掴以指掌麾以肱。更凭草帚时一扫，坠地死者堆斗升。

乾坤荡荡产万类，涵淹恶物吁可憎。閒从林下看水牯，作诗为续憎苍蝇。
题怀素上人草书
许瑶（唐代）

志在新奇无定则，古瘦漓纚半无墨。

醉来信手两三行，醒后却书书不得。
湖天暮景五首
杨万里（宋代）

断肠浪说贺方回，未抵秦郎翦水才。
欲向湖边问遗唱，鸳鸯鹦鹉两相推。
题独学老人遗像 其三 图为王椒畦补景像无款识仅有外签「先祖琢堂公像」为印士所得嘱题
张鸿（唐代）

屈指吴中故事誇，马蹄归去侧乌纱。平原结束春风局，得意无人说杏花。
思佳客
陈允平（宋代）

曾约双琼品凤箫。玉台光映玉娇娆。银花烛冷飞罗暗，宝层香融曲篆销。

帘影乱，漏声迢。佩云清入楚天遥。题红未托相思约，明月空归第五桥。
重阳前一日约寓公饮于新开湖之西港有歌词者
魏了翁（宋代）

吾州远景楼，为天下第一。
下有千尺湖，长虹倚斜日。
烟云纷蔽亏，草树互蒙密。
人既位通显，湖犹困遗逸。
一段云锦机，割截不成收。
我来划见之，慨然为拈出。
凹者豁以舒，凸者疏而溢。
乃取半山句，以榜湖阴室。
晨舟乱平渺，日晏未云毕。
客喜以问余，幻成子何术。
余非龚而致，彼有是良质。
牛山木尝美，茅径人自窒。
一笑各会心，凉风送萧瑟。
阮郎归
陈瓘（宋代）

从来多唱杜鹃辞。如今真个归。健帆笑里落湖西。回看江浪飞。说情话，复何疑。临流应赋诗。引觞自酌更何之。心闲光景迟。
淮上杂诗六首
梅尧臣（宋代）

野雁不知数，翳然川上鸣。
曾无设罗意，空自见船惊。
渺渺拍波去，纷纷孤屿盈。
苦寒非塞外，霜落夜淮清。
到家
宋伯仁（宋代）

尘压征裘满，今朝喜到家。
牵衣儿欲泪，满地菊初花。
瓦甑添蒸芋，铜铛旋煮茶。
安贫儒者事，何必恋天涯。
再赋
陈与义（宋代）

危楼只隔一重篱，谁见扶筇独上时。
如许江山懒搜句，燕公应笑我支篱。
赠日者
曹彦约（宋代）

我本无能人，简册强缠绕，
饶舌苦譊譊，外貌似了了。
应酬聊复尔，懒惰亦不少。
眨眼鼻如雷，黄昏到天晓。
满庭芳 赠杜公及众道友
马钰（金朝）

勤勤香火，谨谨看经。专专供养他人。种种作福，惟恐失了人身。明明将来富贵，奈区区、贩骨艰辛。终何济，愿人人听劝，别有良因。拂袖归於物外，占道逍遥自在，燕处申申。相结云朋霞友，风月亲亲。斡运亘初一点，炼本来、真个真真。神光灿，做长生，久视人人。
送最澄上人还日本国
幻梦（唐代）

却返扶桑路，还乘旧叶船。上潮看浸日，翻浪欲陷天。

求宿宁逾日，云行讵隔年？远将乾竺法，归去化生缘。
偶成
杨时（宋代）

绿鬓潜惊老境催，更怜衰病困低回。
但知周道平如砥，莫问瞿唐滟预堆。
题吕公干谒不遇手卷
吴澄（元代）

持钵空归雪满天，地炉几日断炊烟。妻儿不作啼号态，刚信炉灰冷复然。
木兰花慢 寿吴母黄夫人五
陈维崧（清代）

红云飞一朵，鸾鹤下、叩真妃。是江夏无双，吴公第一，两好门楣。

相逢瑶台擘脯，说蓬莱、清浅事依稀。兴庆池头命妇，鹿门山下贤妻。

恰依然椎髻牛衣。四十九年非。趁苕霅霜红，洞庭水碧，茶崦渔扉。

回头莫论旧事，记满湖、灯火醉翁归。坐上麻姑天姥，膝前谢瀹王微。
送河北转运使陈修撰学士
梅尧臣（宋代）

河隍多宿兵，兵食固所须。
幸时不战斗，畜养安可无。
古兴十万师，七十万家辍耕锄。
今来岁调饷，且与往昔殊。
不使民转挽，但使民归租。
急缓实塞下，商贾以利趋。
关西河东亦如此，军食虽足民实虚。
公乎抱长才，当有所画谟，
应不贷内府，重锦象牙明月珠。
边城预自足，宁待临事谕。
莫令汉庭臣，独言桑大夫。
神山避暑晚行田间用陶渊明平畴交远风良苗亦怀新为韵 其一
许有壬（元代）

田塍晚独策，及此时雨晴。东畦与西疃，泱泱流水声。

丰年已足欢，清风复多情。归来藉草坐，浊酒还自倾。

不用浇磈磊，我怀无不平。
和答代简二绝 其二
韦骧（宋代）

晓风吹聚几山云，掩抑朝晖气候昏。想望城头飞盖阻，郡斋应乐旧书温。
罗子琳谒赵香山得钱十缗米三石意若未满以诗
曾丰（宋代）

多金长者未尝悭，岂独于君故作难。
但道归囊尚羞涩，安知不判给铜山。
倒犯（夹钟商赠黄复庵）
吴文英（宋代）

茂苑、共莺花醉吟，岁华如许。江湖夜雨。传书问、雁多幽阻。清溪湖，惯来往扁舟、轻如羽。到兴懒归来，玉冷耕云圃。按琼箫，赋金缕。

回首词场，动地声名，春雷初启户。枕水卧漱石，数间屋，梅一鸣。待共结、良朋侣。载清尊、随花追野步。要未若城南，分取溪隈住。昼长看柳舞。
自蒲圻临湘趋岳阳道中作十首 其三
李纲（宋代）

岁寒又复事南征，桂楫兰舟过洞庭。水入重湖千里白，山连平楚数峰青。

云鸿杳杳飞何远，汀芷微微气自馨。千古灵均英爽在，固应笑我学馀醒。
某伏蒙寄示五言二韵诗辄次韵上呈聊以见志
韩维（宋代）

尚不求真语，何能计妄言。
且饶只麽会，犹是弄精魂。
卓牌儿（春晚）
万俟咏（宋代）

东风绿杨天，如画出、清明院宇。玉艳淡泊，梨花带月，胭脂零落，海棠经雨。单衣怯黄昏，人正在、珠帘笑语。相并戏蹴秋千，共携手、同倚阑干，暗香时度。翠窗绣户。路缭绕、潜通幽处。断魂凝伫。嗟不似飞絮。闲闷闲愁，难消遣、此日年年意绪。无据。奈酒醒春去。
上叶参政二绝
喻良能（宋代）

密幄从容仅五旬，趣专大政转洪钧。
熙朝未有金华相，创筑沙堤第一人。
出真阳峡十首
杨万里（宋代）

峡岭分明是假山，乱堆怪石入云间。
上头更种青琼树，下照春江玉镜寒。
赠临汝曾医士
史弥宁（宋代）

有客谭医惊四座，指下玄微应识破。
药市棲迟三十年，安知不是伯休那。
李舍人淮南提刑
梅尧臣（宋代）

啄木欲除蠹，蠹去树亦挠。
何须食微虫，尔腹岂不饱。
天下本无事，自为庸人扰。
君实知古深，终惭用倾巧。
听斗谷宗侯琵琶歌
来复（明代）

我与宗侯相遇时，乃在长安客舍里。
宗侯弱冠我尚幼，相留夜宿常同被。
是时来生对弹棋，屡愧负进讶技师。
两三青衣善丝竹，日来劝酒向客屋。
手抱琵琶不敢弹，为有伦挚正当局。
宗侯手取抽拨续，徐把安膝笑转轴。
长拂小撚两三弹，凉风满屋声谡谡，为我一弹鹧鸪曲。
转声促轸音更悲，如百指按弦声高低。
大弦如涛小弦雨，莺雏凤踠相唤飞。
曲声婉转复激楚，云是古传吴叶儿。
余韵綯嘈凝不散，多少宫商弦上换。
忽听千兵赴阵，甲马行跚跚，转似隔壁几个好女伤春坐愁
叹。
侯家第宅东城偏，父子兄弟皆好贤。
邀我几醉如渑酒，兄弟列坐鸣管弦。
坐中搊筝兼吹笛，声声倚和真的历。
总道同经内府传，才说琵琶皆不敌。
回首长安已几年，三春老尽杏花天。
近时二三友人探春信，复与宗侯相周旋。
一闻此声意俱醉，归乃谓余之言然。
谁知枯木娇如语，谁知雅弄将琴侣。
河间虚对三雍宫，定陶枉摘铜丸鼓。
铜丸摘鼓声冬冬，枞金戛玉徒雍容。
只好新安查八十，近时京都李瞎翁。
天工一夜推送三人音弄入我手，使我一弹一饮自废蓬蒿中
。
弄珠潭
陈岩（宋代）

龙抱明珠出岸隈，夜光草木亦昭回。
叮咛莫向深潭睡，恐有人从颔底来。
过闽关
刘基（明代）

关头雾露臼蒙蒙，关下斜阳照树红。
过了秋风浑未觉，满山秔稻入闽中。
过思乡岭南茂林清溪啼鸟游鱼颇有佳趣
刘敞（宋代）

山下回溪溪上峰，清辉相映几千重。游鱼出没穿青荇，断蝀蜿蜒奔白龙。

尽日浮云横暗谷，有时喧鸟语高松。欲忘旅思行行远，无奈春愁处处浓。
池上
白居易（唐代）

褭褭凉风动，凄凄寒露零。兰衰花始白，荷破叶犹青。

独立栖沙鹤，双飞照水萤。若为寥落境，仍值酒初醒。
和李子寿通判曾庆祖判院投赠喜雨口号八首 其七
杨万里（宋代）

谪仙下笔不曾休，句似金盘柘弹流。我欲将渠卜邻著，对披蓑笠刺渔舟。
访何相君遥望榄山有作
陈子壮（明代）

若士相望海越宽，莫疑西涨有狂澜。蛟龙起处多成岛，日月分流并作滩。

识面乍逢渔父问，轻身欲学水仙餐。前溪一曲閒情兴，暂采芙蓉报不难。
常君挽词
冯时行（宋代）

龟城之山龙蟠崛，山下侍城何郁郁。
一捧黄土百年心，数字寒旌万里骨。
风愁雨悲春色死，生长何言葬於此。
乱离沟壑半公卿，不得如君君有子。
我生苦晚复异县，平生不识先生面。
但闻其见元佑时，伤今思古为此叹。
渔父
华岳（宋代）

江村水落富鱼虾，半属桥边卖酒家。
莫讶鬓边新有雪，夜来沉醉宿芦花。
水栀
许及之（宋代）

占香名梵苑，住托净心根。家住鱼千里，断桥流水村。
春日饮酒
范元亨（清代）

春芳不畏落，年年开满枝。蜂蝶死霜雪，微暖行复飞。

大化有递嬗，去来无足悲。齿发本同体，脱落不复知。

顾此现在身，良可深长思。山中多白云，庭中陈酒卮。

白云有聚散，酒卮无尽时。
嘉禾百咏·杨姑庙
张尧同（宋代）

孝德襄陵久，天然与众殊。
生男不能养，应合愧杨姑。
忆少年
佚名（宋代）

临寰宇，恭已岩廊。属意在耕桑。爱民利物，德迈陶唐。跻俗尽淳庞。开千亩、帝籍神仓。举彝章。祗祓坛场。为农事祈祥。涓辰行礼，节物值春阳。罄齐庄。明德荐馨香。
宫禁邃，嫔妃并御侍，穜稑献君王。中闱表率，阴教逾光。帐殿霭熉黄。梐枑设、翠幕高张。庆云翔。樽罍陈酒醴，金石奏宫商。神灵感格，岁岁富仓箱。庆明昌。行旅不赍粮。
幽思篇
郭璞（魏晋）

林无静树，川无停流。
青丝白马歌
徐贲（元代）

银鞍白马青丝缰，容颜花艳少年郎。有时系马垂杨树，逐翠寻香入花去。
酬程忠彦见寄 其三
黄裳（宋代）

京尘化我衣，吴风变子语。二人还相逢，道在无今古。

薰泽何所为，本无缁与素。
和赵承之春日
许景衡（宋代）

土牛唤起打春人，休向东郊更探春。未说风光十分好，且看节物一番新。

田园自省非无意，簿领谁知尚为贫。关塞尘沙长满眼，横塘冰破碧鳞鳞。
偈颂一百三十三首 其一一八
释居简（宋代）

老胡今日死日到，四海五天俱太平。葱岭又寻归去路，看来只有业随身。
和柯狮山大参山中十二景 其一 金兑储精
黄衷（明代）

池阳郁郁大江隅，近拥金陵势夐殊。灵秀总输狮子岭，元精应为异贤储。
赠邕州滕史君
张孝祥（宋代）

千骑东方白玉镳，十眉环坐紫檀槽。安南都护来鳌禁，建武将军握豹韬。

瘴雨蛮烟惊鼓角，朔云边雪满旌旄。夕烽不到甘泉殿，尺一徵还近赭袍。
次韵前人取别二首
陈著（宋代）

云旆吹晴踏翠巅，写成诗卷思翻然。
谁知同赋有齐己，人指醉吟为乐天。
意自源头水中涌，语如山色雨余鲜。
尾貂分付归鸿去，欲便寻盟未有缘。
宿扬州
李绅（唐代）

江横渡阔烟波晚，潮过金陵落叶秋。
嘹唳塞鸿经楚泽，浅深红树见扬州。
夜桥灯火连星汉，水郭帆樯近斗牛。
今日市朝风俗变，不须开口问迷楼。
题张蓝田讼堂
钱起（唐代）

角巾高枕向晴山，颂简庭空不用关。秋风窗下琴书静，

夜景门前人吏闲。稍觉渊明归思远，东皋月出片云还。
寄汀州伍明夫贡元
尹廷高（元代）

鬓发遥知各已苍，侧身南望正凄凉。山河遥隔三千里，云树相思二十霜。

目断塞鸿伤契阔，梦随辽鹤吊兴亡。世间何处无明月，偏向吾庐照屋梁。
纳凉过林氏居
林景熙（宋代）

出郭已虚旷，入门转萧森。
筠栖无六月，聊以解我襟。
红日不到地，白云时满林。
坐久石恨冷，酒醒荷气深。
飘飘黄冠客，临流鼓瑶琴。
一鼓洗我耳，再鼓空我心。
山高水复迥，彷佛蓬莱音。
兴尽拂衣去，城笳吹夕阴。
八月初一夜闻雨
郑刚中（宋代）

过山秋雨响临池，深夜书斋枕独欹。
正似蓬船倚江浦，梦回牢落听潮时。
古兴十六首 其十二
沈辽（宋代）

潇湘望秋月，清旷无风埃。谁知故园影，亦向裔夷来。

水际衰老翁，练衣独徘徊。頫仰方自适，为谁指玄胎。
蘋花
董嗣杲（宋代）

花明五出绣汀州，自在沉沉自在浮。古有楚童谣可信，今无越女采为羞。

江清得实谁能剖，风起虚根不复留。晚向水乡回野棹，一规西日落湖州。
后汉门。灵帝
周昙（唐代）

榜悬金价鬻官荣，千万为公五百卿。

公瑾孔明穷退者，安知高卧遇雄英。
次张以道韵
张镃（宋代）

耽幽畏奔逐，何翅畏暑寒。
岂真傲世人，亦各性所安。
弄水小渔艇，寻诗蹇驴鞍。
相宜清昼永，嬉娱绝嗟叹。
方苞红玫瑰，纷萌翠琅玕。
胡为悉弃置，随人强蹒跚。
头颅每自知，终难继貂冠。
超情混俗久，漫若草败兰。
委身羁馽中，黾勉聊自宽。
飞气犹未除，搜句雕肠肝。
偷閒时一游，园池有荷槃。
祁门竹枝词四首 其一
华汝楫（清代）

四面岚光拥斗城，眼前排闼翠微横。行人如入山阴道，万壑千岩不识名。
高士王君归建业
梅尧臣（宋代）

风雨起春寒，乘潮晓帆送。
目看瓜步云，心近茅家洞。
忽觉柳已青，来时枝尚冻。
羡尔向江南，正开新酿瓮。
次韵李端叔谢送牛戬《鸳鸯竹石图》
苏轼（宋代）

闻君谈西戎，废食忘早晚。王师本不陈，贼垒何足刬。

守边在得士，此语要而简。知君论将口，似予识画眼。

笑指尘壁间，此是老牛戬。平生师卫玠，非意尝理遣。

愬君定何人，未用市朝显。置之勿复道，世俗固多舛。

归去亦何须，单车度殽渑。如虫得羽化，已脱安用茧。

家书空万轴，凉暴困舒卷。念当扫长物，闭息默自煖。

此画聊付君，幽处得小展。新诗勿纵笔，群吠惊邑犬。

时来未可知，妙斲待轮扁。
六言
陆游（宋代）

功名正恐不免，富贵酷非所须。
铁马未平辽碣，钓船且醉江湖。
送雪峰化主
释咸杰（宋代）

手托庵门便放憨，千钧重担要人担。寥寥坐断孤峰顶，云衲相从昼夜参。
道中四绝
郑刚中（宋代）

水渌沙明不见泥，寒烟漠漠树垂垂。
渔人不识闲中趣，辍网咨嗟望使旗。
登炼丹山三绝句 其二
刘安上（宋代）

神仙已往遗基在，丹井凄清绝点埃。归去漏残初睡醒，恍疑身到洞天来。
送僧游边（一作送无可）
姚合（唐代）

师向边头去，边人业障轻。腥膻斋自洁，部落讲还成。

传教多离寺，随缘不计程。三千世界内，何处是无生。
甲子正月十六夜月蚀
曾习经（清代）

玉川愤慨宛陵平，治乱无缘共一声。怪事见多翻不怪，掩窗烧烛坐深更。
间居杂诗 其一
陈光绪（清代）

入城买钗钿，渡江买锦绣。问渠将何为，嫁女已及候。

薄俗重厚奁，以此密婚媾。岂无有余家，女多家亦瘦。

婿家不必贫，女家不必富。但视力所能，百备不一漏。

嗟哉尔何愚，甘以奢靡斗。嫁女尽嫁金，毋乃计大谬。

不见刘凝妻，装遣散亲旧。
八月十五日映江楼潮次黄户部
徐渭（明代）

鱼鳞金甲屯牙帐，翻身却指潮头上。秋风吹雪下江门，万里琼花捲层浪。

传道吴王度越时，三千强弩射潮低。今朝筵上看传令，暂放胥涛掣水犀。
州宅
陈公辅（宋代）

万叠湖山烟水滨，朱门画戟间松筠。登临不踏红尘路，燕寝长松紫府春。

昼静欲骖风外驾，夜寒疑是月中身。我惭白首方怀绂，犹得蓬莱作主人。
花时留郡归已初夏事六首
黎廷瑞（宋代）

正是花时坐弗邀，出门新绿满江臯。
池塘滟滟鸣姑恶，草树阴阴度伯劳。
宿酒转添胸磊磈，游丝欲乱鬓萧骚。
西畴昨夜春膏满，免得人间费桔槹。
偈十九首 其三
释守卓（宋代）

久雨不晴今日晴，和泥合水要分明。虚空湿了何妨事，依旧太阳东畔生。
漫兴四绝 其一
项安世（宋代）

赤日烧云汗满衫，一年还却十年闲。男儿不是忧家国，水簟冰幮正掩关。
再经蒲溪往年避地处
张嵲（宋代）

淹流既失策，贼至甘远屏。
往岁忆曾游，迳路犹可省。
今来冬向除，昔至夏方永。
山寒竹树疏，岁阴云雾冷。
破屋今已无，荒筠蔓枯颖。
昔人安在哉，经过涕垂领。
挽故山东大方伯刘萝径先生四律 其二
邓云霄（明代）

燃藜阁上老人星，一夜光销陨渤溟。过眼功名蕉覆鹿，浮沤身世海漂萍。

官高方岳薇还紫，魂敛荒原草渐青。莫问籯金馀几许，遗孤徒抱数函经。
题徐子由菊坡图 其二
喻良能（宋代）

葺坡种菊当糇粮，想见西风百本黄。安得一尊相对饮，为公满意赋柴桑。
为证无得赋竹山
陈郁（宋代）

好山虽可爱，懒入翠重重。
静睦千竿玉，清如五老峰。
径阴禅履润，林密佛香浓。
灵运知师意，无劳屐踪基。
白玉楼步虚词（六之二）
范成大（宋代）

浮黎路，依约太微间。雪色宝阶千万丈，人间遥作白虹看。幢节度高寒。
训蒙绝句 存心
朱熹（宋代）

功夫但欲存心尔，底事存心条绪多。直使圣贤更剖析，只缘私意费消磨。
偈颂五十一首 其三十五
释大观（宋代）

三百馀会，尽是死句。娑罗树间，翻成活句。活中死，死中活，水绿山青，天宽地阔。
闻齐安杂咏板成从沈守求印蒙以为赠
薛季宣（宋代）

轪县西南弦子国，使君昭代文章伯。气吞云梦纳东坡，心在江湖轻赤壁。

月波荡漾春山色，峥嵘洲草芊芊碧。政平讼简暇居多，杖屦逍遥神自适。

到眼风光看如画，罨画溪干旧游者。高亭矗立画不如，坐啸云屏自天写。

使君好客非春申，一夔已足无馀人。哦诗五百尽清警，立使江山景物新。

江山景物古来有，前贤相与天长久。近来百草渐埋没，赖有此诗为一剖。

使君好善人如己，锓板巾箱波远迩。良知何独此麻城，天下行闻为商起。

我拘官禁儃杭苇，跂望亭高衣带水。高唐想像赋神游，游客言诗诗信美。

空书从学穆清风，得见异书人见同。解嘲不用潘邠老，祇在先生指顾中。
王符卿敬美携酒同石廷尉拱辰见过
欧大任（明代）

山色西来紫气屯，一时词客满柴门。趋朝石奋迂车骑，乘兴王猷载酒尊。

坐奉清言都讲舍，斋分寒食给孤园。持觞醉问风尘事，尚有藤萝足避喧。
清明日延平道上
高翥（宋代）

自从闽峤至延平，试问归涂第几程。
人向烟岚深处出，鸟依云树密边鸣。
润沾破屐春泥滑，寒入征衫晓雨晴。
多谢山家插杨柳，报侬今日是清明。
凉雨
刘敞（宋代）

晚雨萧萧急，秋阴处处高。风云愁宇宙，淮海怒波涛。

贫有匣中剑，饥馀井上桃。谁能散积霭，万里度鸿毛。
送曾主簿归楚州省觐，予亦明日归姑孰
许浑（唐代）

帆转清淮极鸟飞，落帆应换老莱衣。

河亭未醉先惆怅，明日还从此路归。
感燕
李宪噩（清代）

堂中有双燕，今朝成孤翼。日暮独来归，临巢不复入。

啾啾梁栋间，细语人不识。宛转堕床第，奄为侍儿得。

毋乃中情乖，坐令亏尔术。此意实同伤，胡忍重相逼。

开户自放之，达晓情未寂。
留别永叔
梅尧臣（宋代）

旧友竞留连，我征时已晚。
但言会合难，岂道行路远。
行路到有期，别离未即返。
明当各相思，念此去且懒。
颜上人房（一作题西明自觉上人房）
李洞（唐代）

御沟临岸行，远岫见云生。松下度三伏，磬中销五更。

雨淋经阁白，日闪剃刀明。海畔终须去，烧灯老国清。
送黄叔威还阁 其三
屈大均（明代）

君来惭地主，值我最贫时。一日房栊语，三年梦寐思。

仙留钤记在，老作华嵩期。英霸吾非器，龙光骋已迟。
春日杂言二首 其一
唐庚（宋代）

官居双海棠，何年植庭中。风流二月间，照耀一室红。

浑家惜此花，具饮呼乃翁。翁虽怯杯觞，意难逆儿童。

臈醽十分深，白眼一引空。醉时忘华颠，浩歌满东风。
相和歌辞。陇西行
长孙佐辅（唐代）

阴云凝朔气，陇上正飞雪。四月草不生，北风劲如切。

朝来羽书草，夜救长城窟。道隘行不前，相呼抱鞍歇。

人寒指欲堕，马冻蹄亦裂。射雁旋充饥，斧冰还止渴。

宁辞解围斗，但恐乘疲没。早晚边候空，归来养羸卒。
送张大师
白玉蟾（宋代）

自从汝离武夷来，险阻艰难历几回。
江左旅中连值雨，春深路上滑成苔。
乌啼花片落流水，风惨猿声啸古台。
举眼四山如壁立，教君归去也心灰。
亶父寄示与谯冲元唱和药名诗因作一篇奉寄
孔平仲（宋代）

天南星斗垂晶荧，麻姑山色排空青。人中白眉谁第一，周郎独以文章名。

少年折桂心已壮，大学弱冠众所惊。严徐长卿词格老，合上芸台预雠讨。

赤车素者已为淹，复令倅郡淮南道。

蕲春何幸人熙熙，有贤使君子副之。铃阁深沉香一炷，綵笺舒卷百篇诗。

藏鳞伏翼聊展转，有才无患子不显。楚泽兰芳莫谩悲，秦乌头白终当返。

我栖江上松萝深，自甘草莽长陆沉。忽忽光景又半夏，书房风月澄人心。

昏黄禽噪悄不乐，架木通渠清河濯。

雨馀凉风袭衣襟，半天河汉垂檐角。惟恨与子未从容，紫芝眉宇何时逢。

频以青琅玕寄我，不须怊怅白头翁。
去年微之国史读易彻章梦谒晦翁相与从容话言
度正（宋代）

伊人寤寐自求之，鑚仰应无咫迟违。
试看后来身愿学，便如当日自归依。
及门定许偕行止，下笔何由谬是非。
好把遗编还指示，也教都识大音希。
点绛唇
邓有功（宋代）

卷上珠帘，晚来一阵东风恶。客怀萧索。看尽残花落。

自把银瓶，买酒成孤酌。伤漂泊。知音难托。闷倚阑干角。
哭漳州蔡温老秀才
郭祥正（宋代）

交游气概如君少，患难扶持及我多。万里相思魂往返，一书报死泪滂沲。

文场决策终难必，旅馆捐躯可奈何。犹得有儿传素业，几时归葬旧山坡。
和史司理水轩
彭汝砺（宋代）

收拾澄虚过断墙，轩楹从此有辉光。草侵两岸春应好，水接双溪晚自凉。

诗念松陵频纵笔，会思河朔重飞觞。渔舟占尽江湖乐，应笑吾侪簿领忙。
十二月初六日栖嬾和方山
杜范（宋代）

携手喜初晴，夜光列星汉。
栖嬾壁上图，昉於此乎看。
诗翁为抽思，宫徵手自案。
一醉不敢辞，斗胆破崖岸。
缘识
宋太宗（宋代）

道门长啸扣玄关，咀嚼盈虚口不闲。
峰顶怡情松作笠，五湖来往看人间。
和吕原晨上清宫落成
范祖禹（宋代）

炎历储祥亿万年，宫成四海共熙然。
玉虚真境朝群帝，金阙泠风下列仙。
初日翠华来照耀，半天碧瓦欲飞骞。
已瞻圣孝勤三殿，更寫欢声入五弦。
渔父四时曲 春
赵汝燧（宋代）

霁江浮春新水肥，粼粼鸭绿东风微。波心上下舴艋滑，钓车香风卷落晖。

纤鳞噞喁锦穿柳，半留卖钱半换酒。烂醉茅檐红杏家，折花簪发把两手。

沙岸寻芳青骢嘶，弹丝吹竹挟蛾眉。笑指渔父何寂寞，渔父掉头我自乐。
与弟游家园
张九龄（唐代）

定省荣君赐，来归是昼游。林乌飞旧里，园果让新秋。

枝长南庭飞，池临北涧流。星霜屡尔别，兰麝为谁幽。

善积家方庆，恩深国未酬。栖栖将义动，安得久情留。
呈舒信道
徐积（宋代）

淮干风起木枝摇，颔下瓷瓯一尺高。我是折薪扶耒手，中丞且莫笑粗豪。
如梦令
沈端节（宋代）

雨后轻寒天气。玉酒中人小醉。乍报一番秋，晚＿清凉如水。忺睡。忺睡。窗在芭蕉叶底。
君时与董君佐以乡荐相次登甲科有诗送之邀予同赋
彭汝砺（宋代）

青衫慰子久蹉跎，各喜流年壮未过。金玉曹刘初并价，渊源游夏复同科。

红尘去马侵星月，绿水归艎触芰荷。邂逅故乡秋正好，相看忆听鹿鸣歌。
樊樊山先生赐题双修阁近作诗片七律一首谨次元韵赋谢
张元默（清代）

吐握常开北海尊，三吴士女昔沾恩。探骊艺苑传仙笔，化鹤桑田忆梦痕。

汲古曾稽中垒传，学诗欲叩鲁班门。前人牙慧休重拾，手泽长真十卷存。
禅人并化主写真求赞
释正觉（宋代）

老态垂垂，岁月浸欺。
半头生白发，瘦骨裹黄皮。
情闲用而活，句妙默而知。
河阔斗寒云静夜，天无四壁风披披。
题鸿都观
杜光庭（唐代）

亡吴霸越已功全，深隐云林始学仙。鸾鹤自飘三蜀驾，

波涛犹忆五湖船。双溪夜月明寒玉，众岭秋空敛翠烟。

也有扁舟归去兴，故乡东望思悠然。
霜夜
朱淑真（宋代）

彤云黯黯暮天寒，半卷珠帘未欲眠。独坐小窗无伴侣，可怜霜月向人圆。
石南康挽词
楼钥（宋代）

家有春秋学，渊源更得师。
风高盖公舍，泪落蔡邕碑。
官早终难进，才全竟弗施。
遗编属贤子，孝谨不应衰。
雨中偶赋
李延兴（元代）

黯淡青林白雨飞，隔花莫恨湿春衣。恩沾草木生兼遂，声到松篁听转微。

谷口泉清舒药甲，岩隈风乱打柴扉。故园有屋多应漏，几日摊书晒夕晖。
吊王勃用达此韵
释函是（明代）

高阁凌霄尚壮哉，何人风雨渡江来。影沈湖水秋烟冷，韵遏匡江碧嶂开。

多艺如君应薄命，閒情似我亦怜才。遥知万古长天色，一度登临恨一回。
兰阳八景
陈淑均（清代）

石磴盘旋暮色苍，引人烟景入岩疆。轻如翠带拖岚起，细与晴丝挂嶂张。

几担归樵寻出径，半林栖鸟抹斜阳。来朝拂袖登高顶，雅近炉头捧御香。
难绾刀子歌
卢纶（唐代）

黄金鞘里青芦叶，丽若剪成铦且翣。轻冰薄玉状不分，

一尺寒光堪决云。吹毛可试不可触，似有虫搜阙裂文。

淬之几堕前池水，焉知不是蛟龙子。割鸡刺虎皆若空，

愿应君心逐君指。并州难绾竟何人，每成此物如有神。
题桃花扇传奇
陈于王（清代）

玉树歌残迹已陈，南朝宫殿柳条新。
福王少小风流惯。不爱江山爱美人。
句 其十一
朱敦儒（宋代）

老鹤悔抛青嶂里，客星倦倚紫微边。
阊门夜泊
文征明（明代）

阖闾城西暮雨收，西虹桥下水争流。
苍茫野色千山隐，突兀寒烟万堞浮。
灯火旗亭喧夜市，月明歌吹满江楼。
乌啼不复当时境，依旧钟声到客舟。
礼观音大士（二首）
屠瑶瑟（明代）

水月观音水月明，只将慈眼视众生。
众生无量悲无量，应感如传空谷声。
寄沧洲狂客
王恭（明代）

三年憔悴得君怜，君上青云益惘然。客里思乡何日到，天涯见月几回圆。

未期岁晚同携手，预恐新正对别筵。贫贱独惭无可赠，临岐空忆绕朝鞭。
夜坐忆亡兄祖甲
朱尔楷（清代）

电掣风驰十五春，鸰原回首已成尘。生前未觉能怜我，殁后于今少替人。

渺渺青云犹饮恨，萧萧白发每伤神。阿戎人事多乖迕，欲起泉台话夙因。
初夏漫兴
谢照（清代）

绕径阴阴绿已肥，端居镇日掩双扉。午风石磴桐花落，暮雨池塘燕子飞。

把卷长吟消永昼，倚窗凝望送斜晖。呼童细听茶铛沸，自试新成紫苎衣。
官冷
仇远（元代）

不负平生下泽车，宦游卜宅亦村墟。
家贫累重须干禄，官冷身閒可读书。
高柳每闻莺娅姹，破篱时度竹萧疏。
西南林壑堪娱晚，静看飞云自卷舒。
题水村图二首 其一
邓椿（宋代）

向来寓意思卜居，住处只今成画图。胸中本自渺江海，主人相浼写分湖。
送方常簿赴召
释元肇（宋代）

门径森阴带草堂，脩篁摇翠间垂杨。不知梦到三竿日，又拜除垂一炷香。

池上游鱼觅清影，天边仪凤集朝阳。袖中大有安时策，长乐钟声夜未央。
农谣
释文珦（宋代）

斗种播良田，可收三十石。
天予人夺之，耕夫每无食。
咏春近余雪应诏诗
庾信（南北朝）

送寒开小苑。
迎春入上林。
丝条变柳色。
香气动兰心。
待花将对酒。
留雪拟弹琴。
陪游愧并作。
空见奉恩深。
和彭别驾石屋登锡山观五湖之作
顾可适（明代）

锡岭披前迹，丹邱出上方。七盘凌绝磴，千仞俯沧浪。

鸟道浮天碧，鲸波落日黄。玄珠遗罔象，白石起群羊。

陵谷推迁外，蓬瀛飘渺乡。云谣惜荒宴，万里泛琼觞。
为刘改之作五首
徐似道（宋代）

风吹客袂游甘露，雪打人头入半山。
无故被他林鸟觉，竞传新句落人间。
次韵颍小弟秋日
苏泂（宋代）

游鳞羁羽任浮沉，老大凄然感岁阴。风底波纹生别浦，雨馀山岁出疏林。

残年不足偿多病，万事宁须付有心。满眼黄花一杯酒，怆怀元弗为听砧。
云谷杂诗十二首 其四 谢客
朱熹（宋代）

野人载酒来，农谈日西夕。此意良已勤，感叹情何极。

归去莫频来，林深山路黑。
不寐十首 其六
方回（元代）

夜眠才合眼，即见此诸公。骸骨已应朽，精神犹自通。

老怀常忽忽，暮景极匆匆。知己恩难报，皇天识寸衷。
涉灞水
朱嘉徵（清代）

游人西去蜀，灞水复东流。宦拙思江总，辞家已白头。
寿鲵渊张相国
张煌言（明代）

扶桑之国蓬莱乡，日月所胎生气长；遥与九峰三泖接，神仙窟宅天地房。

乃有格人降箕宿，兵甲胸罗肠篆籀；凫舄先从阙下飞，廌冠独向殿中骤。

天佑肤公为洗兵，朱旗玄钺仗南征；日毂朝扶辰极正，星鋋夜扫彗躔平。

乾坤有待铜马帝，制阃旌旄横海济；蚩尤欲殄梦吹尘，胥靡爰登歌作砺。

丹心洞达八荒开，黄发温恭万厦恢；谢棋墅上时时赌，狄李蹊边处处栽。

先生花甲今复始，考拟中书二十四；鼎内和羹手自调，焉用金盐与玉豉！

况对仙山咫尺间，徐市曾寻大药还；避莽子真丹井在，安期醉墨桃花斑。

卓哉先生能寿国，鳌柱孤撑挽百六；虞渊倒景浴咸池，上台含曜融寒谷。

君不见吾家三戟世风流，杖履从容燕子楼；自是纶扉同啖蔗，何须海屋复添筹！

又不见汉兴正赖子房策，封留高蹈求黄石；世间更无却老方，不朽功名绵史册。

宗风千载先生存，转轴旋枢裕后昆；婆娑弥觉朱颜驻，园绮衣冠安定论！
拟古三首联句
何逊（南北朝）

家本青山下。
好上青山上。
青山不可上。
一上一惆怅。
诗一首
张氏（唐代）

罗幕泥金窣地垂，夜香烧尽二更时。
不知帘外溶溶月，上到梅花第几枝。
句
谌祜（宋代）

燕云海阔归鸿杳，蜀汉城荒戍马閒。
某往岁侍大人守丹阳粗知此郡之盛复戏成小诗呈子高
刘敞（宋代）

自古佳丽地，到今风物奇。群山尽回抱，绿水止逶迤。

事体存都尽，繁华盛昔时。秋声雄鼓角，晓色乱旌旗。

楼观浑飞动，林峦互蔽亏。子鹅留客饮，白纻送歌词。

太守贵如此，郎官清可知。虚投射堂策，深恨著鞭迟。
山林堂 其二
韩淲（宋代）

山林君已得，丘壑我犹居。地在名徒换，年深景自如。

舍人诗可玩，丞相事堪书。领略无轻负，交游本未疏。
送岩夫庭佐归宁 其一
彭汝砺（宋代）

花满春来路，云归雨后天。红尘一马去，白日寸肝悬。

秀色歌棠棣，归心听杜鹃。东风吹眼尾，客泪滴涓涓。
奉和圣制春日幸望春宫应制
张说（唐代）

别馆芳菲上苑东，飞花澹荡御筵红。城临渭水天河静，

阙对南山雨露通。绕殿流莺凡几树，当蹊乱蝶许多丛。

春园既醉心和乐，共识皇恩造化同。
白鹭亭
马之纯（宋代）

白鹭亭前白鹭飞，山如屏障水如围。
水中独立鸾窥镜，沙上群行雪满矶。
白日不来争碧树，有时同往送斜晖。
江山得此方成画，撩得游人不忆归。
奉和圣制答二相出雀鼠谷
徐安贞（唐代）

两臣初入梦，二月扈巡边。涧北寒犹在，山南春半传。

颂声先奉御，辰象复回天。云日明千里，旌旗照一川。

柳阴低辇路，草色变新田。还望汾阳近，宸游自窅然。
饮酒二十首同苏翰林先生次韵追和陶渊明十
晁补之（宋代）

大明唐来寺，废苑西南隅。
青松拱高阜，崎岖有微途。
肩与病我早，一马良可驱。
众木媚深壑，气熏时雨余。
此焉可数醉，何用葺吾居。
江城子 其四
樊增祥（清代）

盈盈红粉露房秋。转船头。避来舟。约略年初，十五最风流。

摘得荷花低障面，才强笑，又佯羞。

江南临水尽朱楼。欲归休。此间留。笑指岳莲，十丈是吾州。

欲引江船来入渭，云树隔，使人愁。
平洲莫即秋索字馈兰为谢因赋答
梁以壮（明代）

临池偶为忆兰亭，君乃移兰到野扃。花欲胜鹅开更白，地因留橘荫常青。

五湖浪迹还家老，一径撩烟养性灵。从此山阴分小僻，满窗风雨写黄庭。
柳梢青（春词）
赵长卿（宋代）

桃杏舒红。迟迟暖日，媚景芳浓。紫燕穿帘，香泥著地，未乳巢空。

千山万水重重。烟雨里、王维画中。芳草斜阳，无人江渡，蓑笠渔翁。
送孙竹墟之贵溪兼讯姚心庭太守
孙继皋（明代）

与君分手出重林，五月江寒风雨深。命驾自酬千里意，披裘谁雨一生心。

日长客路行堪拟，云起千岩到可寻。寄语休官姚太守，避人今隔几青岑。
和洪秀才八首
胡寅（宋代）

爱酒希元亮，敲门重子猷。
孤松将秀岭，万竹已摇秋。
懒去手搔发，兴来书映眸。
此生当皎皎，毋作梦中游。
丑奴儿（梅花）
杨泽民（宋代）

冰姿冠绝人间世，傲雪凌霜。蕊点檀黄。更看红唇间素妆。

清芬不是先桃李，桃李无香。迥出林塘。万木丛中独秉阳。
庄子
释函是（明代）

庄周梦蝴蝶，蝴蝶为庄周。是中无作者，万物将安休。

指与非指喻，相去何短修。死岂遂知归，滑疑终悠悠。

明照非天均，因是焉足由。譬之千万派，到海声俱收。

声消不是海，是海行倾湫。一切悉意言，过此谁与俦。

吾思道在迩，作止空相尤。要以解粗识，聊当圣贤谋。
秋日
吕本中（宋代）

少年固长贫，长岁复多疾。闭门取坚坐，到此多事日。

不嫌冷如浆，所要甘似蜜。旧书堆几案，老眼厌涂乙。

不如壁角坐，万事付以实。况今雨泽足，已觉忧患失。

秋成日在望，所至有梨栗。贼报虽未衰，一饱良可必。
次韵郑固道 其二
汪藻（宋代）

忆昨遭戎马，同浮十里江。括囊聊遁世，怀宝岂迷邦。

眼底云空过，眉间雪未厖。不因参嚼蜡，那得寸心降。
乞补外出江皋待命泊伟观二首 其一
许及之（宋代）

经年充拾遗，一字无所补。岂不怀故乡，念方事新主。

一朝冒超迁，循墙不遑处。宁离人间世，亦恋行在所。

有亲方赖禄，有子方应举。守道在守官，奈当事斯语。
赤岩新搆
谢与思（明代）

涉溪搜幽胜，披云旷延伫。岩光晃石窦，岚彩媚平楚。

叠嶂自盘纡，联峰递轩翥。万壑写风湍，千雉殷砧杵。

绿畴间芳蕤，村舂蔽宿莽。爽气袭轻裾，绮霞映元宇。

繄予落魄人，弥岁羁亦组。铅椠睇湛阁，计牒纷旁午。

孰絜问奇觞，几握清言麈。睇兹景明候，澹焉涤繁绪。

维昔离蟊贼，蓬藋嘷豺虎。田园就芜秽，履絇绝环堵。

名山亦多垒，湮阁并部娄。剔抉固有需，微生际休否。

削壁列华榱，軨轩芘穷野。时哉洵靡期，叹息諠嚣伍。

振衣复徘徊，归咏搴洲杜。片苇荡青冥，且覆杯中酤。
随章留后新亭会送诸君
杜甫（唐代）

新亭有高会，行子得良时。日动映江幕，风鸣排槛旗。

绝荤终不改，劝酒欲无词。已堕岘山泪，因题零雨诗。
咏怀 其一
王隼（清代）

镜里惊新鬓，蹉跎愧此身。无才宁畏贱，失计岂辞贫。

白鹤存知己，青山寄古人。有情溪月影，竹屋夜相亲。
寓江陵能仁僧舍二首
王炎（宋代）

容膝非无地，安心即是家。
焚香翻贝叶，汲水养梅花。
无客同持酒，呼僧共煮茶。
夜寒烧木佛，谁是老丹霞。
代泛亭坐月次白真人韵
陈恭尹（清代）

一亭清夜月，四面不同看。竹密秋常驻，天空夏亦寒。

灯红遥认寺，江白不分滩。追和仙人句，千春得古欢。
战城南
蕴端（清代）

朝战城之南，暮战城之北。阗然一鼓两阵交，杀气暗天太阳白。

将士奋呼击贼，无不以一当百。矢石既竭，继以锋锷。

自未至申，敌兵乃却。将军战胜气如虎，立马军前点部伍。

西山日落东山昏，收兵渡河河水浑。白骨堆中鬼语聚，黄沙田上寒邻屯。

战马惊鸣不肯行，腥风吹透伤刀痕。旧卒三十万，半作离乡魂。

将军要封侯，未肯入雁门。君不见汉李广，数不偶而奇。

又不见班定远，白头归已迟。将军兮将军，胡不归享太平时。
林浴元民部邀游虎丘小坐入夜溯流归阊门
郭之奇（明代）

松风浮渌蚁，玉露点秋盘。便许千人石，时为十日欢。

残香留碧草，初月动芳兰。别后空回首，扁舟溯夜澜。
襄阳隆中四十四韵
黄辉（明代）

斩蛟寒浦外，何处卧龙岑。
乱世燕齐事，高人管乐心。
隆中山故阖，汉上日偏沈。
鱼水应奇会，蜗庐耐数寻。
乾坤交顾盼，雷雨动萧森。
感激轻强弱，营综妙古今。
鹰扬师尽跃，虎视敌全瘖。
王略无偏正，天威有纵禽。
雄图文武略，密计鬼神临。
纠合忘残局，艰危失断金。
屯田判不退，按堵了无侵。
风送回旗影，星疏冷剑镡。
木牛机少泄，巾帼辱犹任。
多垒挥戈气，秋原别主忱。
三分宁夙画，二表自余音。
宇宙纶巾老，山河阵苾沉。
荆梁寒色迥，宛閟乱流深。
苔色还遗井，松声岂故林。
短茅存露井，叠剑引霜碪。
寂寞军前泪，虚无世外琴。
笔筹空简策，羽扇奈氛祲。
执御甘相属，沾书共欲禁。
水流深感岁，云出讵为霖。
抚稻思圭里，看桃怆荡阴。
英雄俱往迹，叹息此弥襟。
想像躬耕罢，归来抱膝吟。
太湖石
胡宿（宋代）

海岱铅松妄得名，洞庭山脚失寒琼。漱成一朵孤云势，费尽千寒白浪声。

谁向机边逢织女，直疑岩下见初平。寒来赏物多成病，日绕苍苔几遍行。
乡校颂
陆淞（宋代）

乐只君子，孰后孰先。
显有嘉闻，於斯万年，
维大夫之贤。
拟咏贫士七首
方回（元代）

昔在冯敬通，晚节极穷困。
岂不尝专城，肥遁故无闷。
如何彼江尝，赋此以为恨。
政坐不能隐，揣谓意有怨。
与世一不合，心迹当两远。
岂容近市朝，尚与俗物溷。
李先生别墅望僧舍宝刹，因作双韵声
温庭筠（唐代）

栖息消心象，檐楹溢艳阳。帘栊兰露落，邻里柳林凉。

高阁过空谷，孤竿隔古冈。潭庐同淡荡，仿佛复芬芳。
盘谷八咏 其三 北坞松涛
刘璟（明代）

北坞邃且深，山峻路迤𨓦。松林积空翠，灵□□盈耳。

忽疑风雨交，溟渤惊涛起。初喧或乍息，翕绎互宫徵。

咸池激清波，牙期聆流水。铿浤信奇音，浩荡绝尘涘。

长啸列禦寇，云车奋高轨。
送东上人
释道璨（宋代）

上头上面得人憎，少见生狞个样僧。
莫道无又轻放过，病来无力举乌藤。
宣德庚戌十月廿五日扈从宣府回作
杨士奇（明代）

扈从归程闻好语，山妻携得小孙来。到家已是风霜老，犹有黄花待我回。
元符亲享明堂十一首
佚名（隋代）

隆功骏德，两有烈光。
陟配宗祀，惠我无疆。
辟何休《公羊传》注
刘慎荣（清代）

河洛崎崛玉步留，黜周王曾有何休。司空相已炎精夺，掾属覃思十数秋。
和田家 其四
赵希逢（宋代）

茅舍围围护刺笆，寂寥无处著纷挐。斜阳急趁牛羊下，社酒招邀三两家。
秋色
毛先舒（明代）

秋色满吴岭，登高四望同。断虹垂木末，残雨过江东。

细草还留碧，寒花也自红。昔人高卧处，应在白云中。
宿范浦
崔国辅（唐代）

月暗潮又落，西陵渡暂停。村烟和海雾，舟火乱江星。

路转定山绕，塘连范浦横。鸱夷近何去，空山临沧溟。
浣溪沙·荷芰风轻帘幕香
顾敻（五代）

荷芰风轻帘幕香，绣衣鸂鶒泳回塘，小屏闲掩旧潇湘。
恨入空帷鸾影独，泪凝双脸渚莲光，薄情年少悔思量。
香积池观鱼
王元铸（清代）

丛筱乔柯夏亦秋，池塘水阔景偏幽。乐鱼之乐谁知我，恍在濠间濮上游。
新裁短褐接客以代戎服或以为慢戏作
陆游（宋代）

此事巧相违，残年幸许归。
虽云裁兔褐，不拟出渔扉。
拂石襟灵爽，榰筇气力微。
朝衣犹挂却，况遣著戎衣！
朵楼侍宴
王安中（宋代）

东阙年年曲宴颁，御尊宣劝醉春寒。衮衣密似魁三象，阁道高于蜀五盘。

一气已从调鼎顺，八方今比覆盂安。君王礼貌超前古，辅弼须铭座右看。
墨梅
朱淑真（宋代）

若个龙眠手，能传处士诗。借他窗上影，写作雪中枝。

顷刻回春色，轻盈动玉卮。不能殷七七，横笛月中吹。
敬和大人新年韵
洪咨夔（宋代）

井渫得泉终必食，睽弧遇雨更须疑。
毋庸伊尹要三聘，且学颜渊克四非。
势去铁鞋无处觅，志亨金印有时累。
梅花结子桃花发，烂漫春风醉典衣。
银海钓台为赵君赋
陶益（明代）

坐对澄江静，垂纶自觞咏。凉风吹白波，菰蒲相掩映。

高士不用名，眷言迹当迸。
和子召见寄
李洪（宋代）

独泛沧浪一钓舟，未偿寻壑与经邱。
霜清叵怯吴江冷，酒贱难从越女留。
游鹿台荒人既往，采香迳远宿须投。
客游空羡齐云胜，辜负韦黄诗酒州。
拟长吉十二月乐辞
周密（宋代）

商旗稍西指，赤帜方痴停。馀霞散虾尾，净宇浮鱼鳞。

羽梁驾查渚，绮屋开蓉城。轻霏洗空绿，一叶敲凉声。

綀帷掩尘扇，壮士心空惊。
绿兰塘
李士桢（清代）

水碧沙明处，青山露一层。乱枫围马栈，孤艇晒鱼罾。

问渡去何急，买田归未能。遥知林际寺，间杀白云僧。
上李郎中嘉言二首
曹彦约（宋代）

桐川出幽谷，等彼江汉深。
修然一派横，清澈寒士心。
有时对日光，圭棱灿星金。
沙砾谩自苦，安能蔽清冷。
我行正寒风，欲涤如烦襟。
念彼濯缨人，千载求知音。
东冈
陆游（宋代）

东冈竹千竿，大者围过尺，微风生其间，萧萧戛寒碧。
我闲适一到，散发坐磐石。
万事不累心，清啸遂至夕。
此君本傲世，独我有夙昔。
老惰恐作疏，时来寓琴弈。
酒海吾饮器也
郭祥正（宋代）

红浪滔天玉海春，方壶有路可藏真。长鲸一吸桑田变，知是人间几岁人。
宋江三十六赞
龚开（宋代）

不假称王，而呼保义。
岂若狂卓，专犯忌讳。
和岩桂落英
赵希逢（宋代）

沉麝为肌蜡剪英，九霄递馥到寰瀛。
徘徊忍离花边去，彷佛如从月窟行。
残蕊尚堪燃古鼎，清芬真可濯尘缨。
纷纷落尽盈杯勺，堪笑承糟空捧罂。
凭虚楼
胡奎（元代）

凭虚倚高寒，不见归鸟背。山猿为主宾，并立阑干外。
题铁门关楼
岑参（唐代）

铁关天西涯，极目少行客。关门一小吏，终日对石壁。

桥跨千仞危，路盘两崖窄。试登西楼望，一望头欲白。
元宵微雨十六夜雨止见月
仲并（宋代）

灯火千门竞是日，出户黄昏云抹漆。
夜光乘暗何处投，冷淡行人怅如失。
明朝风清天动色，云阴初若龟兆坼。
须臾白盘升天东，相如归来更全璧。
出京后舟中有作寄仲文韩二兄弟永叔欧阳九和叔杜二
苏舜钦（宋代）

久居倦京城，归心日倾写。扁舟理棹楫，已与峻流下。

断岸如崩山，远树若奔马。回头云间阙，出没见图画。

还家快虽暂，去国伤以乍。况我二三友，眷恋数返驾。

前夕南巷堤，昨日东城舍。论精如可收，意密不见罅。

恍惚梦寐中，萧然已相舍。他人所至乐，惟我气类寡。

迂僻不能镌，往往自嗟骂。平生居京都，君辈乃知者。

异乡孰与言，救谤定不暇。柔软众所佳，佞面谁可借。

中怀百忧集，包酿似菹鲊。身世苦飘浮，岁月不可把。

后期浩难知，高吟但悲洒。
捕守宫
赵文（宋代）

向来上阳人，尽属沙叱利。
长门不用守，蜥蜴草间戏。
和严揆省中宿斋遇令狐员外当直之作
李逢吉（唐代）

致斋分直宿南宫，越石卢谌此夜同。位极班行犹念旧，

名题章奏亦从公。曾驱爪士三边静，新赠髯参六义穷。

竟夕文昌知有月，可怜如在庾楼中。
送张益宣州法曹
刘攽（宋代）

掾曹仁恕用，郎选孝廉为。之子文无害，居廷敢决疑。

一王除制作，三尺著毫釐。过眼皆成诵，雠书自所宜。

察廉时尔贵，治道吏为师。去去弦歌化，当如别后思。
军中夜尝擐甲达旦
玄烨（清代）

四山风静建旌旄，帐外沙明片月高。除逆安民非得已，终宵擐甲敢言劳。
次韵子瞻赋雪二首
苏辙（宋代）

麦苗出土正纤纤，春早寒官令尚严。
云覆南山初半岭， 风干东海尽成盐。
来时瞬息平吞野，积久欹危欲败檐。
强付酒樽判醉熟，更寻诗句斗新尖。
点缀偏工乱鹄鸦，淹留亦解恼船车。
乘春已觉矜余力，骋巧时能作细花。
僵雁堕鸱谁得罪，败墙破屋若为家。
天公爱物遥怜汝，应是门前守夜叉。
〈是岁京师雪尤甚，鸱鸢冻死如积。
〉
怀杨树滋山居 其二
王又旦（清代）

茅舍连千嶂，风林自一家。晴窗交薜荔，昼户掩桃花。

紫塞雕戈急，黄尘战鼓挝。回看高卧处，初日带烟霞。
丁未昏
释行海（宋代）

极目东南王气浮，雨余春色满皇州。
看花一饮翻如醉，听角无皇亦自愁。
吴越是非残客梦，山川今古白人头。
殷勤更向楼中望，只有孤云得自由。
去冬以纸衾遗刘彦冲刘有诗来谢以二绝句答之 其一
吕本中（宋代）

初无一物献高人，纸被封题意却真。想得蒙头忘百虑，满山风雪自成春。
秋日山居八事 其六 晚望
欧阳澈（宋代）

一抹轻烟锁远山，眼封潇洒脱尘寰。投林宿鸟相呼唤，出草飞萤自往还。

吟拟停杯邀月饮，醉蕲支枕伴云閒。因风拾得新诗句，独倚高梧笑解颜。